**Priloga 6**

**Višja sila ali izjemne okoliščine pri ukrepu DŽ**

**I. Primeri višje sile ali izjemnih okoliščin**

Za ukrep DŽ se upoštevajo zlasti naslednji primeri višje sile ali izjemnih okoliščin:

1. smrt upravičenca;
2. dolgotrajna nezmožnost upravičenca za delo;
3. razlastitev velikega dela kmetijskega gospodarstva, če tega ni bilo mogoče pričakovati na dan sprejetja obveznosti;
4. huda naravna nesreča, ki resno prizadene kmetijsko gospodarstvo;
5. uničenje poslopij in kmetijske mehanizacije na kmetijskem gospodarstvu zaradi nesreče;
6. kužna bolezen, ki prizadene vso živino upravičenca ali njen del;
7. izguba ali pogin domačih živali zaradi napada divjih zveri kljub izvedbi vseh predpisanih ukrepov;
8. pogin domačih živali zaradi nesreče (požar, udar strele, električni udar, padci ipd.).

**II. Razlastitev velikega dela kmetijskega gospodarstva**

V primeru razlastitve velikega dela kmetijskega gospodarstva se šteje, da je razlaščen velik del, če je razlaščenih najmanj 30 odstotkov kmetijskih površin, ki so ob uveljavljanju tega primera višje sile vpisane v register kmetijskih gospodarstev.

**III. Huda naravna nesreča, ki resno prizadene kmetijsko zemljišče gospodarstva**

Naravne nesreče so:

* potres, snežni ali zemeljski plaz, udor ali poplava;
* neugodne vremenske razmere, kot so zmrzal, toča, led ali žled, deževje (neurje, ki skupaj z močnim dežjem povzroči škodo v kmetijski proizvodnji) ali suša, slana, če povzroči zimsko ali spomladansko pozebo na kmetijskih rastlinah;
* množični izbruh rastlinskih škodljivih organizmov in živalskih bolezni, če povzročijo škodo v kmetijski proizvodnji.

Za hudo naravno nesrečo se šteje, če je na kmetijskem gospodarstvu zaradi te nesreče prizadetih najmanj 30 odstotkov kmetijskih površin, ki so ob uveljavljanju tega primera višje sile vpisane v register kmetijskih gospodarstev.